Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om gødninger"

(2002/C 80/02)

Rådet for Den Europæiske Union besluttede den 15. oktober 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede José Bento Gonçalves til ordfører. Sektionen vedtog sin udtalelse den 17. december 2001.

Det Økonomiske og Sociale Udvalg vedtog på sin 387. plenarforsamling af 16.-17. januar 2002, mødet den 16. januar 2002, følgende udtalelse med 89 stemmer for og 5 hverken for eller imod.

1. Indledning

1.1. Kommissionens forslag til Europa-Parlamentets og Rådets forordning om gødninger tager sigte på at harmonisere og samle i ét eneste og mere letlæseligt dokument de 18 eksisterende direktiver, fordi de er meget komplekse og indholdsmæssigt opsplittede.

1.1.1. Valget af en forordning er begrundet med, at dette er det bedst egnede instrument for en sådan harmoniseringsstrategi. En forordning letter medlemsstaternes opgave med at gennemføre og håndhæve lovgivningen og er nemmere at håndtere for borgerne og de europæiske virksomheder.

1.2. Det foreliggende forslag er en sammenskrivning; en del af teksten er overtaget fra de gamle direktiver, hvori der dog er foretaget nogle ændringer for at tage højde for den nye struktur. Ånden i teksten er ikke væsentligt ændret; følgende skal dog fremhæves:

- redaktionelle forbedringer af teksten

- kodificering af teksterne

- ændringer, der beskrives under de generelle og specifikke bemærkninger

- de tekniske specifikationer er fjernet fra selve retsakten og anbragt i bilagene, hvorved denne retsakt bliver relativt nem at anvende og kan få tilføjet nye gødningsgrupper uden at skulle fuldstændig omstruktureres.

2. Resumé af Kommissionens forslag

2.1. Kommissionens forslag er en sammenskrivning af Rådets og Kommissionens direktiver om indbyrdes tilnærmelse af medlemsstaternes gødningslovgivning. Følgende direktiver integreres i en enkelt retsakt:

- Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning;

- Rådets direktiv 80/876/EØF af 15. juli 1980 om indbyrdes tilnærmelse af medlemsstaternes lovgivning vedrørende ren ammoniumnitratgødning med højt nitrogenindhold;

- Kommissionens direktiv 87/94/EØF af 8. december 1986 om tilnærmelse af medlemsstaternes lovgivning vedrørende metoder til efterprøvning af karakteristika, grænseværdier og detonérbarhed for ren ammoniumnitratgødning med højt nitrogenindhold;

- Kommissionens direktiv 77/535/EØF af 22. juni 1977 om tilnærmelse af medlemsstaternes lovgivning om stikprøve- og analysemetoder for gødning;

samt de 14 ændringer til disse direktiver og tilpasninger af dem til den tekniske udvikling.

2.2. Der er navnlig taget hensyn til SLIM-gruppens(1) anbefalinger vedrørende visse aspekter af sammenskrivningen på følgende måde:

a) Nedsættelse af en ad hoc-gruppe, der skal rådgive Kommissionen.

b) Kriterier for afgørelser vedrørende nye typer gødninger (inkl. organiske).

c) Krav til gødningstyper for at blive tilføjet listen.

d) Krav til gødningsblandinger i henhold til forenelighed.

e) Krav til peer review af sager med nye typer gødning, som kan være farlige for sundhed og sikkerhed.

f) Betingelser for at tilføje nye gødningsgrupper.

g) Kontrol gennem netværk af godkendte laboratorier og gennem rapporter.

h) Studie-gruppe om cadmium.

i) Blandinger af gødninger.

2.3. Den konsoliderede retsakt, der ikke er ændret i substansen, er struktureret på en sådan måde, at alle tekniske specifikationer i videst muligt omfang er fjernet fra selve retsakten og anbragt i bilagene. Som overordnet princip er selve retsakten derfor affattet så generelt som muligt.

2.4. De tekniske bilag er taget fra de oprindelige direktiver og er ordnet på en ny måde. Arbejdsgruppen har revideret bilagene og indført nogle ændringer, dog af mindre art. Det vigtigste er, at de tekniske specifikationer for indhold af næringsstoffer ikke er ændret, og at alle toleranceniveauerne er anført i bilagene.

2.5. Som retsakt er der valgt en forordning. Dette begrundes med de mange tilpasninger til den tekniske udvikling, som denne lovgivning har været udsat for og fortsat vil blive udsat for.

3. Generelle bemærkninger

3.1. Den foreliggende sammenskrivning er struktureret på en sådan måde, at flest mulige tekniske specifikationer er fjernet fra selve retsakten og indføjet i bilagene. Retsakten er på den måde affattet så generelt som muligt. Klassifikationen i bilagene af de forskellige gødningsgrupper, der er omfattet af lovgivning, sørger for, at denne retsakt bliver relativt nem at anvende og kan tilføjes nye gødningsgrupper uden at skulle fuldstændig omstruktureres.

3.2. EU-lovgivningen om gødninger tager sigte på at sikre fri bevægelighed for disse produkter i EU og fastsætter samtidig, hvilke karakteristika de skal udvise. Hertil hører deres sammensætning, mærkning og emballage.

3.3. Det foreliggende forordningsforslag er især rettet mod de store virksomheder i den kemiske industri, som fremstiller mineralsk gødning, og mod importørerne af mineralsk gødning fra tredjelande. Da der er tale om en sammenskrivning, er der ikke behov for væsentlige ændringer i den industrielle proces.

4. Specifikke bemærkninger

4.1. Liste over de vigtigste ændringer i teksten

4.1.1. Betragtningerne 1, 2, 7, 14 og 15 er nye.

4.1.2. Artikel 2 er ny. Der opstilles definitioner på de vigtigste begreber, som stort set svarer til dem, der anvendes af CEN (Det Europæiske Standardiseringscenter).

4.1.3. Artikel 4 er formuleret på en sådan måde, at det klart fremgår, hvilket ansvar den person (fabrikant eller importør), der markedsfører gødningen, har.

4.1.4. I artikel 9 (som i alt væsentligt er en tilpasning af artikel 4 i bilag II til direktiv 76/116/EØF, artikel 1 i direktiv 88/183/EØF og artikel 4 i direktiv 89/530/EØF) er følgende under litra a) nyt: For blandet gødning skal der efter typeangivelsen tilføjes "blanding".

4.1.5. I artikel 14 (en tilpasning af artikel 8 i direktiv 89/530/EØF) er henvisningen til planters sundhed i litra a) og litra c) ny; menneskers og dyrs sundhed var allerede omtalt i den gamle tekst.

4.1.6. I artikel 15 (en tilpasning af artikel 9 i direktiv 80/876/EØF) er følgende passager nye: "eller sundhedsfare for mennesker eller dyr" i stk. 1) og "og hører hurtigst muligt det relevante tekniske eller videnskabelige udvalg i Kommissionen, hvis det er hensigtsmæssigt. Kommissionen underretter medlemsstaterne om det pågældende udvalgs konklusioner" i stk. 2). Hidtil har den beskyttelsesklausul, som artikel 15 udgør, udelukkende stået i direktiv 80/876/EØF om tilnærmelse af medlemsstaternes lovgivning vedrørende ren ammoniumnitratgødning med højt nitrogenindhold. Denne bestemmelse gælder nu for al EU-lovgivning om gødning.

4.1.7. Artikel 16 er ny.

4.1.8. I artikel 17 (en tilpasning af artikel 1 og 2 i direktiv 89/284/EØF) er bestemmelsen om calciumindholdet i stk. 1 samt hele stk. 2 ny.

4.1.9. I artikel 18 (en tilpasning af artikel 7 i direktiv 89/284/EØF) er henvisningen til calcium ny.

4.1.10. I artikel 19, stk. 4, (en tilpasning af artikel 6 i direktiv 89/284/EØF) er følgende passage ny: "Tal anføres altid med én decimal, dog følges for mikronæringsstoffer forskrifterne i punkt E.2.2 og E.2.3 i bilag 1".

4.1.11. Artikel 20 er ny.

4.1.12. I artikel 21, stk. 4, (en tilpasning af artikel 6 i direktiv 89/284/EØF) er følgende passage ny: "Tal anføres altid med én decimal, dog følges for mikronæringsstoffer forskrifterne i punkt E.2.2 og E.2.3 i bilag 1".

4.1.13. Artikel 22 er ny.

4.1.14. I artikel 23 (en tilpasning af artikel 4 i direktiv 89/530/EØF) er stk. 4 nyt.

4.1.15. I artikel 25 til 28 (en tilpasning af artikel 1 og 7 i direktiv 80/876/EØF) er anvendelsesområdet blevet udvidet fra almindelig gødning til ammoniumnitratgødning med højt nitrogenindhold for at tage hensyn til den nye situation på markedet. Efter den hidtidige lovgivning var sammensat gødning ikke underkastet detonerbarhedsprøver, hvilket efterlod en lakune, som medlemsstaterne ønskede at udfylde af sikkerhedsmæssige grunde.

4.1.16. I artikel 27, stk. 1, (en tilpasning af artikel 7 i direktiv 80/876/EØF) er formuleringen "på deres område" ny.

4.1.17. I artikel 29 er andet punktum i stk. 1 samt stk. 4 nyt.

4.1.18. Artikel 30 er ny og udgør en bedre ramme for analyser og tests. SLIM-gruppen og medlemsstaterne har fundet det nødvendigt at indføre et kvalitetsgarantisystem for laboratorier. På grund af den forskellige situation i medlemsstaterne er der også indført overgangsforanstaltninger (jf. artikel 34).

4.1.19. I artikel 31 er stk. 2 nyt.

4.1.20. I artikel 32 er stk. 2 og 3 nye.

4.1.21. I artikel 33 (en tilpasning af artikel 1 i direktiv 98/97/EF) er ordlyden "Uanset bestemmelserne i artikel 5" og "31. December 2004" ny. Undtagelsesbestemmelsen for Østrig, Finland og Sverige i artikel 33 er blevet forlænget indtil den 31. December 2004, så disse medlemsstater har tilstrækkelig med tid til at indføre EU-bestemmelserne om cadmiumindholdet.

4.1.22. Artiklerne 34-37 er nye.

4.2. Lister over de væsentligste ændringer i de tekniske bilag

4.2.1. Bilag I er ikke indholdsmæssigt ændret, men tabellerne i del B og C har dog seks spalter i stedet for oprindeligt ni. Indholdet af de tre første spalter (typebetegnelse, henvisning til fremstillingsmåde og hovedbestanddele) anføres nu horisontalt for hver gødningsstype i begyndelsen af tabellen.

4.2.2. I bilag III, Metode 1, stk. 1, er følgende afsnit nyt: De metoder med lukkede varmecyklusser, der beskrives i denne afdeling, anses for på tilfredsstillende vis at simulere de forhold, der skal tages hensyn til i forbindelse med anvendelsen af afsnit II, kapital IV, men de simulerer ikke nødvendigvis alle de forhold, der kan opstå under transport og lagring.

4.2.3. Bilag V er nyt.

5. Konklusioner

ØSU bifalder Kommissionens forslag, som går ud på at lade de 18 eksisterende direktiver om gødning erstatte af en enkelt forordning.

5.1. Dette lovgivningsinstrument, hvor de tekniske specifikationer anføres i bilagene, er nemmere for fabrikanterne og importørerne at håndtere og er klarere for landmændene og forbrugerne generelt.

5.2. ØSU fremhæver og bifalder nedsættelsen af en ad hoc-gruppe til at rådgive Kommissionen.

Bruxelles, den 16. januar 2002.

Göke Frerichs

Formand for

Det Økonomiske og Sociale Udvalg

(1) Enklere lovgivning for det indre marked.